Source: http://www.bihon.ro/judoka-oradeni-si-au-adjudecat-cupa-romaniei/1633029
Timestamp: 2018-08-22 07:07:04+00:00

Document:
Judoka orădeni şi-au adjudecat Cupa României - BIHON
Judoka orădeni şi-au adjudecat Cupa României
la	10. aprilie 2016 15:05
Sportivii de la CSM JC Liberty la Cupa României 2016
Ediţia 2016 a Cupei României la judo seniori a beneficiat de o organizare inedită, având loc, în condiţii deosebite, într-un resort hotelier din Poiana Braşov.
Gazdele au asigurat sportivilor şi echipelor participante toate facilităţile – cazarea, masa, locaţia concursului şi refacerea după întreceri, toate la un înalt nivel calitativ. Judoka de la CSM JC Liberty Oradea, pregătiţi de antrenorii Emil Morar şi Aurelian Fleisz, au dominat cu autoritate competiţia, atât la individual, cât şi implicit, pe echipe. Ei şi-au trecut în cont nu mai puţin de zece medalii, dintre care patru de aur, trei de argint şi trei de bronz.
Performerii delegaţiei noastre au fost Ioana Matei (48 kg), Lorena Podelenczki (78 kg), Dan Fâşie (73 kg) şi Denis Mititelu (81 kg), care au cucerit Cupa României la categoriile lor de greutate. Medaliile de argint au fost câştigate de Mădălina Pantea (78 kg), Laszlo Szoke (73 kg) şi Daniel Matei (100 kg), în timp ce Andreea Florian (63 kg), Georgiana Pantea (78 kg) şi Adrian Merge (90 kg) au obţinut medalii de bronz. Alţi patru judoka orădeni – Patricia Petras (57 kg), Darius Mudura (66 kg), Mircea Pop, Vlad Vişan (ambii la 81 kg) şi Răzvan Schwartz (90 kg) s-au clasat pe locurile 5, pierzând finalele pentru medaliile de bronz.
În urma acestor rezultate individuale, CSM JC Liberty a ocupat cu autoritate primul loc în concursul pe echipe, urmată de Dinamo Braşov şi CSM Cluj-Napoca.
„Suntem mulţumiţi de rezultatele înregistrate. La individual am câştigat patru medalii de aur, iar la cluburi am fost de departe pe primul loc, la fel ca la Campionatul Naţional de tineret, disputat săptămâna trecută”, ne-a declarat antrenorul Emil Morar.
A doua zi, în aceeaşi locaţie, a avut loc Campionatul Naţional de Judo Ne Waza (lupte la sol), unde sportivii de la CSM JC Liberty au mai luat două medalii. Denis Mititelu a devenit vicecampion naţional, Vlad Vişan a obţinut medalia de bronz, iar Mircea Pop s-a situat pe locul 5, toţi la categoria 81 kg.
Taguri: campionat national, CSM JC Liberty Oradea, cupa romaniei, Judoka orădeni

References: CSM 
 CSM 
 CSM 
 CSM 
 CSM 
 CSM